text: Højere afgifter på sprøjtegifte
  04 oktober 2011 kl. 09.24
  Den nye regering vil redde det danske drikkevand ved at lægge ekstra afgifter på sprøjtegifte, som landbruget bruger stadig flittigere.
  »Giftfrit drikkevand er højt prioriteret.« Sådan lyder det i det regeringsoplæg, som de nye ministre fra Socialdemokraterne, SF og de Radikale fremlagde mandag. Og partierne sidder ikke på hænderne.
  Ifølge oplægget har den nye regering tænkt sig at lægge afgifter på pesticider. En sådan afgift har rød blok i årevis beskyldt den forrige regering for at sylte.
  
  Salget stiger 
  Salget af sprøjtegifte til landbruget er steget de seneste år, samtidig med at vandværkerne finder stadig flere godkendte stoffer i deres boringer. Den tendens skal afgiften være med til at vende.
  